
Republika  Hrvatska
Trgovački sud u Zadru
Dr. Franje Tuđmana 35
23000 Zadar


U  I M E  R E P U B L I K E  H R V A T S K E

R J E Š E NJ E

Trgovački sud u Zadru, po sutkinji Ardeni Bajlo, odlučujući o prijedlogu dužnika CAUTELA d.o.o., Zadar, Stjepana Ivšića 4, Zadar, OIB: 41098807578, kojeg zastupa direktor Mate Ivković iz Zadra, Stjepana Ivšića 4, za otvaranje predstečajnoga postupka od 8. lipnja 2018., 19. lipnja 2018. 

r i j e š i o  j e

Odbacuje se prijedlog uvodno označenog dužnika od 8. lipnja 2018. za otvaranje predstečajnoga postupka. 
 
Obrazloženje

Uvodno označeni dužnik je dana 8. lipnja 2018. podnio prijedlog za otvaranje predstečajnoga postupka na propisanom obrascu u bitnom navodeći da u Očevidniku redoslijeda osnova za plaćanje kojeg vodi Financijska agencija ima jednu ili više evidentiranih neizvršenih osnova za plaćanje koje je trebalo, na temelju valjanih osnova za plaćanje, bez daljnjeg pristanka istog naplatiti s bilo kojeg od njegovih računa, a zbog čega da na njegovoj strani postoji predstečajni razlog prijeteće nesposobnosti za plaćanje.
Uz prijedlog za otvaranje predstečajnoga postupka dužnik je dostavio ovome sudu popis imovine i obveza iz čl. 17. Stečajnog zakona (Narodne novine broj 71/15 i 104/17, dalje u tekstu: SZ) te sve isprave iz čl. 26. SZ-a.
Odredbom čl. 17. st. 1. toč. 12. SZ-a je propisano da se popis imovine i obveza dužnika, između ostalih potrebitih naznaka, sastoji i od naznake postupaka pred sudovima ili javnopravnim tijelima u kojima je dužnik stranka i visinu ili opis tražbine koja je predmet postupka. 
Nadalje, odredbom čl. 32. st. 1. toč. 4. SZ-a  je propisano da će sud odbaciti prijedlog za otvaranje predstečajnoga postupka ako se pred sudom ili javnopravnim tijelom vodi postupak u kojem je dužnik stranka, a koji postupak dužnik nije naveo u popisu imovine i obveza dužnika iako je znao ili morao znati za njegovo postojanje. Također, odredbom čl. 11. st. 3. i 4. SZ-a je propisano da sud po službenoj dužnosti utvrđuje sve činjenice koje su važne za predstečajni postupak te da radi toga može izvoditi sve potrebne dokaze i donositi odluke. 
Odlučujući o dopuštenosti prijedloga dužnika za otvaranje predstečajnoga postupka u smislu odredbi čl. 32., čl. 11. st. 3. i 4. i čl. 17. st. 1. toč. 12. SZ-a, ovaj sud je prvotno izvršio uvid u prijedlogu priložen popis imovine i obveza dužnika u kojem je dužnik između ostalih potrebnih podataka naznačio i podatke u odnosu na sudske postupke u kojima je stranka. 
U svrhu provjere istinitosti i potpunosti podataka o sudskim postupcima koje je dužnik naznačio u navedenom popisu imovine i obveza, ovaj sud je postupajući u skladu s načelom oficioznosti predstečajnoga postupka, a u smislu čl. 11. st. 3. i 4. SZ-a, pribavio po službenoj dužnosti  podatke o istima iz jedinstvenog informacijskog sustava za upravljanje i rad na sudskim predmetima-eSpis kojom prilikom je utvrdio postojanje i drugih sudskih postupaka u kojima je dužnik stranka, a koje nije naznačio u popisu imovine i obveza.  
	Tako je iz podataka eSpis-a utvrđeno da je u trenutku podnošenja prijedloga:
- pred Županijskim sudom u Zagrebu bio u tijeku postupak pod brojem Gž Ovr -2102/18 koji je riješen 12. lipnja 2018. i to na način da je predmet vraćen sudu prvog stupnja na ponovno odlučivanje, a u kojem postupku je predlagatelj ovršenik,
- pred Županijskim sudom u Šibeniku u tijeku postupak Gž Ovr-238/2018 u kojem je predlagatelj stranka,
- pred Općinskim sudom u Osijeku u tijeku postupak pod brojem Ovr-3359/2017 u kojem je predlagatelj ovrhovoditelj,
- pred Trgovačkim sudom u Zagrebu u tijeku postupak St-3275/2017 u kojem je pripojeno društvo Croatia Factoring d.o.o. stečajni dužnik,
- pred Visokim trgovačkim sudom u tijeku postupak Pž-7790/2015 u kojem je predlagatelj stranka,
- pred Općinskim građanskim sudom u Zagrebu u tijeku postupak R1-654/2014 u kojem je predlagatelj stranka,
- pred Općinskim građanskim sudom u Zagrebu u tijeku postupak Ovr-894/13 u kojem je predlagatelj stranka,
- pred Općinskim sudom u Slavonskom Brodu u tijeku postupak Ovr-550/11 u kojem je predlagatelj stranka.
Daljnjim uvidom u podatke iz eSpis-a utvrđeno je da je u predmetima Ovr-3359/17 -  Općinski sud u Osijeku, R1-654/14 Općinski građanski sud u Zagrebu, Ovr-894/13 Općinski Građanski sud u Zagrebu, te Ovr -550/11 Općinski sud u Slavonskom Brodu predlagatelj ujedno i ovrhovoditelj, odnosno podnositelj prijedloga iz čega proizlazi da je predlagatelj kao predstečajni dužnik svakako znao za navedene sudske postupke. Nadalje, iz predmeta Gž Ovr-2102/18 Županijskog suda u Zagrebu, Gž Ovr-238/2018 Županijskog suda u Šibeniku i Pž-7790/2015 Visokog trgovačkog suda, zaključak da je predlagatelj za te predmete znao proizlazi iz činjenice da je riječ o predmetima povodom žalbe koji su prethodno dovršeni pred prvostupanjskim sudovima odluke kojih su dostavljene predlagatelju kao stranci u tim postupcima, a kako to proizlazi iz eSpisa. Konačno u odnosu na predmet St-3275/17 za koji nije utvrđeno da je nadležni Trgovački sud u Zagrebu objavljivao odluke na e-oglasnoj ploči sudova, zaključak da je predlagatelj istog morao znati za postojanje tog postupka proizlazi iz činjenice da je provjerom kroz e-predmet bio u mogućnosti utvrditi da postoji i stečajni postupak nad trgovačkim društvom Croatia factoring d.o.o. Posebno se napominje da je predlagatelj sljednik trgovačkih društava Croatia Factoring d.o.o. i Croatia cautela d.o.o., što proizlazi iz povijesnog izvatka iz sudskog registra te su sve obveze tih društava ujedno i obveze predlagatelja, a što proizlazi iz sporazuma o pripajanju.  
S obzirom da dužnik u popisu imovine i obveza kojeg je dostavio ovome sudu uz prijedlog za otvaranje predstečajnoga postupka nije naveo sedam sudskih postupaka koji su u tijeku i za koje je znao i morao znati budući je stranka u postupku, a u dijelu postupaka je i sam pokrenuo postupak ovaj sud zaključuje da je popis nepotpun tj. neistinit, to je primjenom odredbe čl. 32. st. 1. toč. 4. SZ-a prijedlog predlagatelja trebalo odbaciti te donijeti odluku kao u izreci ovog rješenja. 


U Zadru 19. lipnja 2018. 

Za točnost otpravka – ovlašteni službenik		                                Sutkinja:
Ante Rubelj		                                                                               Ardena Bajlo, v.r.

	UPUTA O PRAVNOM LIJEKU: 
	Protiv ovog rješenja može se izjaviti žalba u roku od osam dana od obavljene dostave istog, a dostava se smatra obavljenom istekom osmog dana od dana objave rješenja na mrežnoj stranici e-Oglasna ploča sudova (čl. 12. st. 1. i čl. 19. st. 1. i 2. SZ-a).  Žalba se podnosi ovom sudu u tri istovjetna primjerka, a o istoj odlučuje Visoki trgovački sud Republike Hrvatske u Zagrebu. 

 	Dostaviti: 
	E-Oglasna ploča suda 
